  Виталий Пронин Кияса ёросын тылобурдо вордон борды басьтӥськыны медо. Пӧртэм интыосысь вуж фермаосты тупатъяса, курег, ӟазег, курка поттонъя инкубаторъёс лэсьтӥсько. Кияса ёросын будэтозы курка но ӟазезТуспуктӥз Кристина АбрамоваКылем арын ёросысь ужбергатӥсь Владимир Санников Пичи Пурга но Кияса районъёс вискы пуктӥз бройлер поттонъя инкубатор. Озьы ог 40 сюрс чипыосты шаерамы вузаз. Тужгес шумпотӥзы талы Пичи Пурга ёросысь Аксакшур котырын улӥсьёс — курег вордон удысын куд-огезлы уж шедиз. — Нырысь-валысь рынокез эскерон понна чипы поттыны кутскимы, — шуэ Владимир Александрович. — Туннэ нокин но тылобурдо селекциен уг выры. Кин кыӵе тылобурдо басьтэ, сое ик будэтэ. Кескич адямиос ляб тылобурдо вузало. Собере калык пайме, малы курег уг пуза шуыса. Озьы ми ӟеч тылобурдо вордыны кутскон борды басьтӥськимы. Владимир Санниковлэн, бройлер сяна, ӟазегпи но поттэмез потэ. Огкыл юнматэмын ни тулузской выжыысь ӟазегпуз ваён пумысен. Со сяна, Первомайское черкогуртысь аналтэм парсь фермаосты басьтӥз. «Русская нива» хозяйство банкрот кылемен, татысь кӧня ке гидъёсын кемалась тӧл шула ни вал. Туэ огзэ быдэсак выльдӥзы. Со курка поттыны но вордыны чакламын. Инкубатор пуктэмын, сиён-юон тусьёс дасесь. Зэм, коронавирусэн сэрен куркапуз Словакиысь вуттэмзы уг луы — кунгожъёс пытсамын. Словакиын ӟеч выжыысь курка вордӥсь предприятиосын ог 5 сюрс 500 евро тыр огкыл юнматӥмы вал, шуэ Владимир Александрович. Но та пумысен сокем уг ӝожомы. — Эшшо 7 вуж гидъёсты выльдоно ай. Солы ог 80 миллион манет кулэ. Уж тырмыт. Эшшо ке тылобурдо вандон цех ӝутоно. Тылобурдоен вуз карем сяна, сӥль но поттыны малпаськомы. Быдэс комплекс ужаны кутскиз ке, ёросысь ог 250-300 муртлы ужан инты кылдоз, — вера ужбергатӥсь. Туннэ Первомайское черкогуртын нылпи сад, школа, медпункт сяна ужан интыос ӧвӧл. Озьыен, выль производство усьтон — гуртоослы шумпотон. Татын араз 2 сюрс тонна немыч сӥль поттыны малпало. Азьланяз лыдпусэз 150 сюрс тоннаозь вуттыны медо. Туннэ курка сӥль поттонэн шаерамы Можга ёросысь Пыӵас гуртысь предприятие гинэ выре. Но та 2 огазеяськонъёс ог-огзылы нокызьы но тушмонъёс уз луэ. Пыӵасысь предприятилэн аслаз инкубаторез ӧвӧл — тылобурдоосты кунгож сьӧрысь ваёно луэ, куркапиос лябесь луо. Соин ик со дась Киясаысь предприятиын поттэм немычез басьтыны. Нялтас вераса, али Россиын арлы быдэ ог 800 сюрс тонна курка сӥль уг тырмы. Озьыен, ужандэ ужа. Елена Сараматова  